Stemmerne gik højt i salen, da der onsdag var politisk debat i Aalborg. Det var VUC&hf Nordjylland, som slog dørene op for de politiske diskussioner mellem SF’s formand Pia Olsen Dyhr og skatteminister fra Venstre Karsten Lauritzen. Det er Klaus Frederiksen, som er lærer på VUC&hf Nordjylland, der har arrangeret debatten, og han ser frem til at udbrede demokratiet blandt sine elever. - Det vigtige for mig er, at alle, som er mødt op, får følelsen af at være en del af demokratiet. Også dem, som ikke tidligere har haft muligheden for at debattere, siger Klaus Frederiksen. Arrangementet var åbent for alle, men det var primært skolens egne kursister, der mødte op. Og det havde Klaus Frederiksen da også håbet på. - Det er også vigtigt for os, at vores kursister sætter sig ind i det samfund, som de lever i, og denne her debat giver jo virkelig muligheden for det. De må stille alle de spørgsmål, som de vil.

Opsummering:
Der blev diskuteret derud af, da flere nordjyder onsdag mødte op til politisk debat i Aalborg. Og det var især uddannelse og SU, som blev debatteret.